Новалис
Последна любов

Превод от немски: Венцеслав Константинов, —

chitanka.info

Последен приятелски поглед към края на дългото странстване,

Преди да затвори гората беззвучната порта зад мен.

Закичвам признателно знака на вярната спътница Обич,

С душевна наслада разтварям пред нея сърцето си днес.

Единствено тя през живота ме водеше с умни съвети

И нейна е само заслугата, ако постъпвах с добро,

Щом нежни сърца безутешно след скитника ронеха сълзи

Или пък надежди посърваха с мене у мъдри мъже.

Но още когато детето почувства напиращи сили

И в своята седма година навлезе честитият син,

С най-трепетна длан любовта до момчешката гръд се докосна —

Тъй женската прелест безмер разкрасява му ранните дни.

Как майката своя любимец от дрямка разбужда с целувка,

Как зърва я той преди всички и тя му разкрива за миг:

Навред любовта ще е с тебе — и ето, света опознавах,

Чрез нея намерих и себе си, как да обичам разбрах.

Превърна се в нещо значимо, което игра бе дотука,

Не ме изоставяше тя и когато съмнения, смут

Нерядко коварно опитваха да ме откъснат от нея.

Най-сетне настъпи на моята вътрешна цялост денят,

Когато съдбата с любима жена ме дари и — навеки

Свободен — в безкрайното щастие вдъхна ми вяра без страх.

1798

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.